|  |
| --- |
| 
Čārlija ledus kupola atrašanās vieta.
 |

**Čārlija leduskupols**, saukts arī par **C kupolu** (angļu: *Dome C*, *Dome Charlie*, *Dome Circe*), ir viens no Polārā plato paaugstinājumiem jeb ledus kupoliem Austrumantarktīdā. Augstāko punktu 3233 m vjl kupols sasniedz Konkordijas polārstacijas apkaimē. Kupola nosaukums sākotnēji bija "C kopols", jo polārā plato virsmas paaugstinājumiem tika piešķirti latīņu alfabēta burtu kodi (A, C, F kupoli un B grēda). Nosaukums "Čārlija kupols" radies pēc NATO fonētiskā alfabēta apzīmējuma burtam "C" *Charlie*, ko radiosakaros lietoja 1970. gados ierīkoto lauka nometņu personāls.

Vide
----

Ledus tuksnesis Konkordijas apkaimē
Čārlija kupols ir viena no aukstākajām vietām uz planētas. Temperatūra reti paceļas virs −25 °C vasarā un var nokrist zem −80 °C ziemā. Vidējā gada gaisa temperatūra ir −54,5 °C. Raksturīgs ir zems mitrums (60-75% vasarā un 30-40% ziemā), kā arī niecīgs nokrišņu daudzums (5 g/cm2 sniega gadā). Tā kā kupols veido paaugstinājumu virs apkārtējā plato, kā arī apvidus atrodas tālu no piekrastes, ir zema katabatisko vēju ietekme. Tipisks vēja ātrums ziemā ir 2,8 m/s. Ledus segas biezums ir 3250 ± 25 m.

Kupols atrodas pasaulē lielākā tuksneša Polārā plato vidū. Vienīgie augu un dzīvnieku valsts pārstāvji ir klijkaijas, kas retumis novērotas pārlidojam polārstaciju, domājams, šķērsojot kontinentu tā vietā, lai to aplidotu.

Vēsture
-------

Kopš 1970. gadiem uz Čārlija ledus kupola tiek veiktas vairāku valstu ledus vairoga dziļurbumu programmas. Pirmā nometne tika ierīkota 1974./1975. gada vasarā (29. decembris - 15. janvāris). Jaukta franču - amerikāņu ekspedīcija izpētīja apstākļus dziļurbumu veikšanas piemērotībai. Pametot nometni, paceļoties avarēja lidmašīna LC-130 Hercules. Cilvēki necieta un tika evakuēti. Nākamajā vasarā tika atsūtīta ekspertu komanda, lai novērtētu iespēju avarējušo lidmašīnu izremontēt. Šīs komandas LC-130 lidmašīna arī pacelšanās laikā avarēja (cilvēki necieta).

1976. gadā ASV Jūras spēki ierīkoja speciālu nometne (septiņas saliekamās mājas un lidlauks) avarējušo lidmašīnu remontam (*Dome C Camp*; koordinātas 74°39'S, 124°10'E). Lidmašīnas izremontēja un nogādāja atpakaļ Makmerdo stacijā. Remontdarbu laikā avāriju cieta trešā LC-130 lidmašīna. Divu speciāli ar sliecēm aprīkotu LC-130 cena tajā laikā bija 19 miljoni USD (šādas lidmašīnas lietoja tikai ASV Jūras spēki un tās netika pārdotas citām valstīm), bet glābšanas misija izmaksāja tikai 3 miljonus.

1977. gadā amerikāņu pamestajā stacijā ieradās 13 cilvēku franču ekspedīcija un veica ledus vairoga dziļurbumu līdz 980 m dziļumam, iegūstot 45 līdz 50 tūkstošus gadu vecus paraugus.

1979. gadā turpinājās dziļurbumu programma, nometne tika paplašināta. Tika uzstādīta ar radioizotopiem darbināma automātiska meteostacija. Nometne pēdējo reizi tika izmantota 1981./1982. gada sezonā.

1992. gadā Francijas institūcijas pieņēma lēmumu par vissezonas stacijas būvniecību uz Čārlija ledus kupola 40 km no amerikāņu vasaras nometnes. 2004. gadā Konkordija tika nodota ekspluatācijā.

Atsauces
--------

1. 1 2  «Dome C FAQ». Arhivēts no oriģināla, laiks: 2011. gada 6. jūnijā. Skatīts: 2010. gada 21. aprīlī.
2. ↑  «Where is the best site on Earth? Domes A, B, C and F, and Ridges A and B». Arhivēts no oriģināla, laiks: 2010. gada 21. jūlijā. Skatīts: 2010. gada 21. aprīlī.
3. ↑  ASV Ģeoloģijas dienesta Ģeogrāfisko nosaukumu informācijas sistēma *(USGS GNIS)*: Čārlija leduskupols
4. ↑  «Grafici AWS». Arhivēts no oriģināla, laiks: 2010. gada 5. maijā. Skatīts: 2010. gada 21. aprīlī.
5. ↑  «A New bedrock map of the Dome C area». Arhivēts no oriģināla, laiks: 2009. gada 8. janvārī. Skatīts: 2010. gada 21. aprīlī.
6. ↑  «Old Dome Charlie, 1974-1977». Arhivēts no oriģināla, laiks: 2010. gada 12. jūnijā. Skatīts: 2010. gada 21. aprīlī.
7. ↑  The United States Antarctic Research Report to the Scientific Committee on Antarctic Research (SCAR): Number 32 - 1990 (1991)

Ārējās saites
-------------

* Status of the Antarctic Base at Dome C and perspectives for Astrophysics
* Alexei Rudoy. Прошлогодний снег. - Climate, ice, water, landscapes

Koordinātas: 75°06′S 123°21′E﻿ / ﻿75.100°S 123.350°E﻿ / -75.100; 123.350